Jørgen Holte (Senterpartiet), 1999-01-21:
Regjeringa fremma i St.prp. nr. 1 for 1998-99 frå Arbeids- og administrasjonsdepartementet, slik saksordførar har gjort greie for, forslag om å avvikle ordninga med frakttilskot for drivstoff med verknad frå 1. januar 1999. I denne proposisjonen vart det varsla at Regjeringa ville fremme forslag om ei ny sjølvfinansiert ordning basert på full fraktutjamning, i motsetnad til den gamle ordninga som berre delvis dekker fraktutgiftene. Gjennom den ordinære budsjetthandsaminga i Stortinget vart det ikkje fremma forslag om løyvingar med sikte på å vidareføre den gamle ordninga. Den 4. desember i fjor la Regjeringa fram ein odelstingsproposisjon, slik ein varsla i samband med budsjettframlegget tidleg i oktober, med forslag om å lovfeste ei sjølvfinansierande ordning. Den nye ordninga er etter mi vurdering godt gjord greie for i proposisjonen, og har som siktemål at alle skal betale like mykje i fraktutgifter på drivstoff same kvar i landet ein tankar opp. Ordninga skal vere sjølvfinansierande gjennom eit fond som oljeselskapa betaler inn til, basert på talet på liter bensin og autodiesel som blir levert. Det som går på utbetaling av frakttilskot til selskapa, vil i utgangspunktet bli vidareført, men tilpassa målet om ei betre utjamning av prisen på drivstoff mellom distrikt og sentrale område. På dette grunnlaget var og er vi i Senterpartiet klare til å ta stilling: Vi støttar det forslaget Regjeringa har lagt fram, som går fram av innstillinga, og som Lars Gunnar Lie har tatt opp tidlegare i debatten. Dersom fleirtalet i Odelstinget hadde vore av same oppfatning, ville vi i dag hatt ei ordning. Senterpartiet har som mål at folk som bur i Distrikts-Noreg og som ikkje har så mange kollektive tilbod som dei har i sentrale område, ikkje skal bli straffa ekstra gjennom høgare drivstoffprisar. Det er ei viktig prinsipiell haldning som har både med fordelingspolitikk, distriktspolitikk og næringspolitikk å gjere. Etter mi vurdering er kjenneteiknet på ein berande distriktspolitikk at det offentlege tar ansvar for å kompensere for ulempene ved å bu og drive næringsverksemd i distrikta. Å halde oppe busetnad og næringsliv i distrikta er viktig for slik å ta vare på vår råvareøkonomi, som er grunnlaget for heile vårt økonomiske liv. Senterpartiet ser det derfor som viktig å få i stand ei fraktutjamningsordning som busetnad og næringsliv i Distrikts-Noreg føler er rettferdig. Dei mange fråsegner og brev frå enkeltpersonar, næringsliv og kommunestyre rundt om i landet understrekar kor viktig denne saka er. Når fleirtalet i Odelstinget i dag ikkje vil ta stilling til den nye ordninga, men sender saka tilbake til Regjeringa for vidare utgreiing, tar eg det til orientering. Det betyr ikkje, slik eg oppfattar fleirtalet og det som er sagt til no, at ein er usamd med Regjeringa i at det er behov for ei fraktutjamningsordning. Eg føreset at Regjeringa – og departementet – når den får saka tilbake, gir dette spørsmålet så høg prioritet at Stortinget tidleg i vårsesjonen får den til handsaming på nytt. For Senterpartiet og sentrumspartia er det viktig at vi ikkje blir ståande utan ei ordning i det heile. Sentrums partia har derfor i Odelstinget i dag fremma eit konkret forslag om mellombels å gjeninnføre ordninga med frakttilskot over statsbudsjettet, og løyvingar til dette, frå 1. februar til og med 30. juni dette år.